# 廣韻字頭

字頭: 東
解釋:
春方也說文曰動也从日在木中亦東風菜廣州記云陸地生莖赤和肉作羹味如酪香似蘭吳都賦云莫則東風扶留又姓舜七友有東不訾又漢複姓十三氏左傳魯郷東門襄仲後因氏焉齊有大夫東郭偃又有東宫得臣晉有東關嬖五神仙傳有廣陵人東陵聖母適杜氏齊景公時有隱居東陵者乃以爲氏丗本宋大夫東郷爲[-/人]賈執英賢傳云今高密有東郷姓宋有貟外郎東陽無疑撰齊諧記七卷昔有東閭子甞富貴後乞於道云吾爲相六年未薦一士夏禹之後東樓公封于杞後以爲氏莊子東野稷漢有平原東方朔曹瞞傳有南陽太守東里昆何氏姓苑有東萊氏德紅切十七


字頭: 中
解釋:
平也成也宜也堪也任也和也半也又姓漢少府郷中京出風俗通又漢複姓有七氏漢有諫議大夫中行彪晉中行偃之後虞有五英之樂掌中英者因以爲氏古有隱者中梁子漢書藝文志有室中周著書十篇賈執英賢傳云路中大夫之後以路中爲氏張晏云姓路爲中大夫何氏姓苑有中壘氏中野氏陟弓切又陟仲切四


字頭: 公
解釋:
通也父也正也共也官也三公論道又公者無私也從八從厶厶音私八背意也背厶爲公也亦姓漢有主爵都尉公儉又漢複姓八十五氏左傳魯有公冉務人公斂陽公何[𦵧/藐]公父歜公賔庚公思展公鉏極公[申/甲]叔子費宰公山弗櫌公甲叔公巫召伯衞有公文要戰國䇿齊威王時有左執法公旗蕃左傳齊悼子公旗之後左傳季武子庶子公沮後以爲氏孟子有公行子著書左傳晉成公以卿之庶子爲公行大夫其後氏焉孔子家語魯有公冶長又公索氏將祭而亡其牲者魯有公愼氏出婬妻又有公罔之裘揚觶者孔子弟子齊人公晳哀陳人公良儒公西赤公祖句兹公肩定漢書藝文志有公檮子著書又有公勝生著書濟南公玉帶上明堂圖功臣表有公師壹晉穆公子成師之後又有公扈滿意後漢有零陵太守公仇稱晉穆公子仇之後又弘農令北海公沙穆山陽公堵恭魏志有公夏浩晉書有征虜長史太山公正羣成都王帳下督公帥蕃本姓公師避晉景帝諱改爲公帥氏前趙録有大中大夫公帥式子夏門人齊人公羊髙作春秋傳列女傳有公乗之姒墨子魯有公輸班衞大夫公叔文子史記有魯相公儀休孔子門人公休哀又有公祈哀禮記魯大夫公明儀何氏姓苑云今髙平人衞大夫公南文子魯有公荆皎衞大夫公子荆之後魯大夫公襄昭魯襄公太子野之後魯大夫公伯寮何氏姓苑云彭城人趙平陵太守公休勝魯士官公爲珍魯昭公子公爲之後楚大夫公朱髙宋公子子朱之後公車氏秦公子伯車之後淮南子有公牛哀病七日化爲虎齊公子牛之後吕氏春秋有邴大夫公息忘孟子稱公都子有學業楚公子田食采於都邑後氏焉公劉氏后稷公劉之後古今人表有公房皮楚公子房之後郭泰别傳有渤海公族進階衞大夫有公上王世本有魯大夫公之文晉蒲邑大夫公佗世郷秦公子金之後有公金氏齊公子成之後有公牽氏何氏姓苑云公右氏今琅邪人公左氏今髙平人又有公言公孟公獻公留公石公旅公仲等氏又左傳衞有𢈔公差以善射聞祭公謀父出自姜姓申公子福楚申公巫臣之後衞有尹公佗楚大夫逢公子仲楚白公勝之後有白公氏文字志云魏文侯時有古樂人竇公氏獻古文樂書一篇秦有博士黃公庇古今人表神農之後有公幹仕齊爲大夫其後氏焉丗本有大公叔頴又有公紀氏衞有大夫左公子洩右公子職漢四晧有園公先生尚書僕射東郡成公敞古紅切十三


字頭: 夷
解釋:
夷猶等也滅也易也說文平也从大弓又曰南蠻從虫北狄從犬西羌從羊唯東夷[從大人/從大大人也]俗仁而壽有君子不死之國亦姓齊大夫夷仲年又漢複姓六氏史記范蠡適齊爲鴟夷子左傳宋公子目夷之後以目夷爲氏祝融後董父之𦙍其後以融夷爲氏淮夷虎夷皆國名後並爲氏秦末虎夷渠帥助番君攻秦丗本云宋襄公子墨夷須爲大司馬其後有墨夷皐


字頭: 師
解釋:
師範也衆也亦官名大戴禮曰昔者周成王幼在繦褓之中太公爲太師也又姓晉有師曠又漢複姓十二氏左傳衞大夫褚師圃馬師頡鄭有郷校子産云是吾師也其後以校師爲氏陳悼太子偃師其後以王父字爲氏扶風傳有范師利蔓丗本云鄭有子師僕殷時掌樂有太師摯少師陽宋有樂人師延世掌樂職後有宋大夫師延宜風俗通云有牧師氏春秋釋例楚有師祁黎後漢末有南陽師宜[宮/官]善篆䟽夷切六


字頭: 餘
解釋:
殘也[䞉/賸]也皆也饒也又姓晉有餘頠又漢複姓三氏晉卿韓宣子之後有名餘子者奔於齊號韓餘氏又傳餘氏本自傅說說旣爲相其後有留於傅巖者因號傅餘氏秦亂自淸河入吳漢興還本郡餘不還者曰傅氏今吳郡有之風俗通云吳公子夫摡奔楚其子在國以夫餘爲氏今百濟王夫餘氏也


字頭: 閭
解釋:
侣也居也又閭閻周禮曰五家爲比使之相保五比爲閭使之相受也又姓出衞國頓丘二望又漢複姓四氏凡閭氏出自晉唐叔賈執英賢傳云今東莞有之林間氏出自嬴姓文字志云後漢有蜀郡林閭翁孺博學善書藝文志云古有將閭子名菟好學著書晉有寧州剌史樂安辟閭彬


字頭: 毋
解釋:
止之辝亦姓母丘或爲母氏又漢複姓八氏漢書貨殖傳有母鹽氏巨富齊母鹽邑大夫之後漢有執金吾東海母將隆將作大匠母兵興風俗通有樂安母車伯奇爲下邳相有主簿歩邵南時人稱母車府君歩主簿何氏姓苑有母終氏左傳魯大夫兹母還晉大夫綦母張漢書有巨母霸王莽改爲巨母氏


字頭: 于
解釋:
曰也於也說文本作亏凡從于者作亏同又姓周武王子邘叔子孫以國爲氏其後去邑單爲于漢有丞相東海于定國又望出河南者即後魏書万忸于氏後改爲于氏凡諸姓望在後而稱河南者皆虜姓後魏孝文詔南遷者死不得還北即葬洛陽故虜姓皆稱河南焉又漢複姓五氏後漢特進漁陽鮮于輔𡊮紹大將軍淳于瓊劉元海太史令宣于修之何氏姓苑有多于氏鬬于氏羽俱切二十


字頭: 蒲
解釋:
草名似藺可以爲席亦州名舜所都蒲坂秦爲河東郡後魏爲雍州又改爲秦州周改爲蒲州因蒲坂以爲名又姓風俗通漢有詹事蒲昌又苻洪之先家池中蒲生長五丈如竹形時咸[爲/謂]之蒲家因以爲氏又漢複姓有蒲姑蒲城蒲圃三氏出何氏姓苑


字頭: 盧
解釋:
說文曰飯器也亦姓姜姓之後封於盧以國爲氏出范陽又漢複姓八氏列子有長盧子孟子有屋盧子著書古尊盧氏後氏焉古蒲盧胥善弋亦姜姓左傳齊大夫盧蒲嫳後漢諫[-/議]大夫東郡索盧放何氏姓苑云盧妃氏濟陽人又有湛盧氏亦虜複姓五氏周書豆盧寧傳云其先慕容氏支庶後魏書有吐盧沓盧呼盧東盧等氏又三字姓有[𠮟/吐]伏盧奚計盧莫胡盧三氏俗作盧落胡切三十四


字頭: 西
解釋:
秋方說文曰鳥在巢上也日在西方而鳥西故因以爲東西之西篆文作㢴象形亦州名本漢車師國之地至貞觀討平以其地爲西州亦姓又漢複姓十一氏左傳秦[師/帥]西乞術宋大夫西鉏吾西郷錯出丗本又黃帝娶西陵氏爲妃名纍祖史記魏文侯鄴令西門豹周末分爲東西二周武公庶子西周爲氏晉有北海西郭陽何承天以爲西朝名士慕容廆以北平西方虔爲股肱何氏姓苑有西野氏西宫氏王符潛夫論姓氏志曰如有東門西郭南宫北郭皆是因居也先稽切十六


字頭: 䰟
解釋:
魂魄也白虎通曰魂者沄也猶沄沄行不休也魄者迫也猶迫迫然著於人也淮南子曰天氣爲䰟地氣爲魄又反魂樹名在西海中聚窟洲上花葉香聞數百里狀如楓香煎其汁可爲丸名曰震靈丸亦名反生香又名卻死香死屍在地聞氣乃活出十洲記戸昆切二十四


字頭: 門
解釋:
問也聞也字從兩戸亦姓周禮云公卿之子入王端之左敎以六藝謂之門子其後氏焉又漢複姓十四氏左傳魯卿東門襄仲宋樂大心爲右師居桐門後因氏焉伍子胥抉眼吳門因謂子胥門子孫乃以胥門爲氏吳有胥門巢丗本晉大夫下門牎齊臨淄大夫車門遽陳有鬬門氏戰國策有雍門周魏侯嬴爲夷門抱關者後姓夷門氏吕氏春秋有陽門介夫後以陽門爲氏古今[-/人]表有逢門子豹宋諸公子食采於木門者後遂爲氏漢書儒林傳有闕門慶忌何氏姓苑云弋門氏今漁陽人又有剌門氏莫奔切十三


字頭: 孫
解釋:
爾雅釋親曰凡子之子爲孫孫之子爲曾孫曾孫之子爲𤣥孫𤣥孫之子爲來孫來孫之子爲晜孫晜孫之子爲仍孫仍孫之子爲雲孫又岱謂之天孫又姓周文王子康叔封于衞至武公子惠孫曾耳爲衞上卿因氏焉後有孫武孫臏俱善兵法各撰書凡太原東莞吳郡安樂四望又漢複姓二十三氏左傳秦大夫逢孫氏魯卿有臧孫辰仲孫何忌魯桓公之子慶父之後有孟孫氏叔孫氏季孫氏同出桓公号爲三桓子孫代爲魯之上卿秦下大夫楊孫氏齊大夫長孫修丗本云食邑於唐其孫仕晉後号唐孫氏衞有王孫賈出自周頃王之後王孫賈之子自以去王室久改爲賈孫氏晉濟南太守魚孫瑋出自宋魚石奔楚其孫在國者因以魚孫爲氏漢有烏孫昆彌後漢有士孫瑞古封公之後自皆稱公孫故其姓多非一族也孔子弟子有顓孫師國語晉公子利孫夫之後以利孫爲氏何氏姓苑有經孫新孫古孫牟孫室孫長孫叔孫等氏望稱河南之者是虜姓也思渾切六


字頭: 蕭
解釋:
蒿也詩云采蕭穫菽亦縣名在沛郡新語云蕭斧名又姓出蘭陵廣陵二望本自宋支子食采於蕭後因爲氏漢侍中蕭彪始居蘭陵彪𤣥孫望之居杜陵望之孫紹復還蘭陵紹十一代孫整始過江爲廣陵人風俗通云宋樂叔以討南宫萬立御說之功受封於蕭列附庸之國漢相國蕭何即其後氏也蘇彫切十六


字頭: 車
解釋:
古史考曰黃帝作車引重致逺少昊時加牛禹時奚仲加馬周公作指南車又姓出魯國南平淮南河南四望本自舜後陳敬仲奔齊爲田氏至漢丞相田千秋以年老得乗小車出入省中時人謂之車丞相子孫因以爲氏漢末避地於魯又複姓二氏丗本有齊臨淄大夫車遽氏又有車成氏亦虜複姓魏獻帝命踈屬車焜氏後改爲車氏尺遮切又音居二


字頭: 陽
解釋:
隂陽說文曰髙明也爾雅云山東曰朝陽山西曰夕陽又姓出右北平本自周景王封少子於陽樊後𧜟避周之亂適燕家於無終因邑命氏秦置右北平子孫仍屬焉又漢複姓二十二氏歐陽氏越王句踐之後封于烏程歐陽亭後因爲氏望出長沙吕氏春秋有辯士髙陽魋帝顓頊髙陽氏之後漢有東海王中尉靑陽精少昊靑陽氏之後又有御史孫陽放秦穆公時孫陽伯樂之後魯之公族有名子陽者及衞公子趙陽之後並以名爲氏漢有周陽由淮南王舅周陽侯趙兼之後又駙馬都尉涇陽準秦涇陽君之後丗本云偪陽妘姓國爲晉所滅子孫因氏焉左傳晉有梗陽巫皐衞有戲陽速漢有博士中山鮭陽鴻又有葉陽氏秦葉陽君之後列仙傳有沛國陵陽子明止陵陽山得仙其後因山爲氏漢有揚州刺史鮮陽戩後漢有櫟陽侯景丹曾孫汾避亂隴西因封爲氏又長沙太守濮陽逸陳留人也神仙傳有太陽子白日𦫵天春秋釋例周有老陽子修黃老術漢有安陽護軍河東成陽恢何氏姓苑有朱陽氏索陽氏與章切三十二


字頭: 梁
解釋:
梁棟又州名書曰華陽黒水惟梁州晉太康記云梁者言西方金剛之氣強梁故因名之舜置也秦爲漢中郡後其地入蜀魏[未/末]克蜀分廣漢三巴涪陵以北七郡爲梁州梁大同年復移在南鄭亦姓出安定天水河南三望本自秦仲周平王封其少子康於夏陽梁山是爲梁伯後爲秦并子孫奔晉以國爲氏又漢複姓十二氏左傳有梁其踁魯伯禽庶子梁其之後又魯有仲梁懷晉有梁餘子養梁由靡秦有強梁皐莊子有卜梁倚楚文王庶子有食邑諸梁者其後爲氏魯有穀梁赤治春秋史記有將梁氏漢光武時有侍御史梁垣烈新垣衍之後漢明帝時有梁成恢善歷數


字頭: 房
解釋:
房室亦州名即春秋時防渚也秦爲房陵郡唐武德爲房州又姓出淸河濟南河南三望本自堯子丹朱舜封爲房邑侯子陵以父封爲氏陵四十八代孫雅王莽末爲淸河太守始居淸河雅十九代孫諶隨慕容德南遷因居濟南郡生四子豫坦䆳熙号四龍今稱四祖房氏符方切七


字頭: 王
解釋:
大也君也字林云三者天地人一貫三爲王天下所法又姓出太原琅邪周靈王太子晉之後北海陳留齊王田和之後東海出自姫姓髙平京兆魏信陵君之後天水東平新蔡新野山陽中山章武東萊河東者殷王子比千爲紂所害子孫以王者之後号曰王氏金城廣漢長沙堂邑河南共二十一望又漢複姓五氏左傳晉有樂王鮒小王桃甲賈執英賢傳云東莞有五王氏史記云出齊威王至建王五王之後風俗通云漢有中郎威王弼出自楚威王後漢有新豐令王史音雨方切又雨誑切四


字頭: 成
解釋:
畢也就也平也善也亦州名古西戎地州南八十里有仇池山晉改爲仇池郡後爲南秦州梁廢帝改爲成州又姓出上谷東郡二望本自周文王子成伯之後又漢複姓十五氏莊子有務成子廣成子顔成子游伯成子髙韓子有容成子列子有考成子國語晉郤犫食采苦成後因以爲氏丗本曰宋有大夫老成方盆成括仕於齊晉有英成僖子漢有廣漢太守古成雲古音枯髙祖功臣有陽成延後漢有密縣上成公白曰𦫵天晉戊己校尉燉煌車成將古成氏之後史記有形成氏是征切十


字頭: 劉
解釋:
剋也陳也殺也亦劉子木名實如棃核堅味酸美出交阯又姓出彭城沛國𢎞農河閒中山梁郡頓丘南陽東平髙平東莞平原廣陵臨淮琅邪蘭陵東海丹陽宣城南郡髙堂髙密竟陵長沙河南等二十五望並自陶唐氏旣衰其後劉累學擾龍事孔甲范氏其後也唯河南一望即虜姓也後魏書官氏志獨孤氏後改爲劉氏力求切四十四


字頭: 周
解釋:
周帀也又至也備也徧也密也又姓出汝南廬江尋陽臨川陳留沛國泰山河南等八望本自周平王子别封汝川人謂之周家因氏焉一云赧王爲秦所滅黜爲庶人百姓稱爲周家因而氏焉魏官氏志獻帝次兄普氏後改爲周氏又漢複姓魏初徵士燉煌周生烈晉武帝中經簿云周生姓烈名職流切十


字頭: 丘
解釋:
聚也空也大也又丘陵爾雅非人爲之曰丘郭璞云地自然生說文作丠亦姓出吳興河南二望風俗通曰魯左丘明之後又云齊太公封於營丘支孫以地爲氏代居扶風漢末丘俊持節江淮屬王莽簒位遂留江左居吳興也又漢複姓四十四氏左傳齊有藉丘子鉏梁丘據閭丘嬰莒有著丘公渠丘公後並因邑爲氏晉有虞丘書爲乗馬御祖氏家記有太中大夫東安於丘淵史記有狐丘子林楚有苞丘先生齊桓公至麥丘麥丘人年八十三祝桓公封於麥丘其後氏焉孟子齊有曼丘不擇又有咸丘蒙隱居列仙傳有浮丘公梁州刺史莊丘黑魯莊公庶子食采於瑕丘其後氏焉齊有勇士葘丘[訴/訢]神仙傳漢有稷丘子又有廩丘充隱居齊魯之閒楚有列威將軍何丘寄楚文王庶子食采於軒丘其後爲氏周宣王支庶食采於謝丘其後爲氏漢有趙人吾丘壽王又有曹丘先生侍御史余丘炳鉅鹿太守莊丘勝以勇力聞安丘望之注老子列仙傳有髙邑人商丘子胥藝文志有桑丘公漢有吳人龍丘萇隱居不屈濟北蛇丘惑爲河内太守魏有幽豫二州刺史母丘儉吳有平原陶丘洪晉有雍丘洛以武力聞何氏姓苑云漢有司隷校尉水丘岑古有蔡丘欣喪馬淮陽東海北丘氏又有羌丘常丘崎丘獻丘陽丘逢丘厚丘泥丘等氏又虜複姓二氏後魏獻帝次弟丘敦氏後改爲丘氏丘林氏後改爲林氏去鳩切六


字頭: 侯
解釋:
候也何也美也辝也爾雅曰公侯君也又乃也又周禮司裘氏王大射則共虎侯熊侯豹侯諸侯則共熊侯豹侯卿大夫則共麋侯皆設其鵠鄭司農云方十尺曰侯四尺曰鵠說文本作矦从人从厂象張布之狀矢在其下又姓出上谷河南二望亦漢複姓八氏夏侯氏出自夏禹之後杞𥳑公爲楚所滅其弟佗奔魯魯悼公以佗出自夏后氏受爵爲侯謂之夏侯國而命氏後有去魯之沛者分沛立譙遂有譙魯二望羅國爲楚所滅其後号羅侯氏韓詩外傳云周宣王大夫韓侯子有賢德史記魏有屈侯鮒左傳曹有豎侯[孺/獳]漢有尚書郎栢侯雋吳有張昭師白侯子安又虜三字姓二氏周書有侯莫陳氏侯崇傳云其先魏之别部也又周有大將軍伏侯龍氏名恩户鉤切二十四


字頭: 婁
解釋:
空也又星名亦姓邾婁國之後漢有婁敬又漢複姓五氏左傳齊大夫工婁灑漢書藝文志有齊隱士贛婁子著書何氏姓苑云母婁氏今琅邪人又有精婁氏邾婁氏又虜複姓二氏後魏獻帝次弟爲伊婁氏又有匹婁氏後並改爲婁氏說文作婁今作婁並同


字頭: 南
解釋:
火方亦果名臨海異物志云多南子大如指紫色味甘似梅又姓魯大夫南遺也又漢複姓九氏左傳齊有南史氏其後爲姓又魯有南宫敬叔晉國髙士全隱於南郷因以爲氏六國時有南公子著書言五行隂陽事莊子有南郭子綦又有南榮趎古有善暴背於南榮之▼之字當删▲者獻之於君其後爲氏又有南伯子蔡姓苑有南野氏又有南門氏那含切七


字頭: 甘
解釋:
說文作目美也又隴右州本月支國漢匈奴觻得王所居後魏爲張掖郡又改爲州取甘峻山名之界有弱水祁連山上有松栢五木美水茂草冬温夏涼又有仙樹人行山中飢即食之輒飽不得持去平居時亦不可見也又姓武丁臣甘盤之後又漢複姓有甘莊甘士甘先三氏古三切七


字頭: 武
解釋:
止戈爲武又迹也曲禮曰堂上接武又州名本自白馬[玄/氏]地魏文徙武都郡於美陽今好畤縣界武都古城是也後魏平仇池山築城置武都鎭即今州是也亦姓風俗通云宋武功之後漢有武臣又漢複姓六氏漢有乗黃令武安恭出自武安君白起之後風俗通云漢武強侯王梁其後因封爲氏丗本云夏時有武羅國其後氏焉何氏姓苑有廣武氏出自陳餘之後又武成氏武仲氏又虜複姓西秦録有武都氏文甫切二十四


字頭: 尹
解釋:
正也誠也進也說文治也又姓出天水河閒周有尹吉甫又漢複姓齊定王時有尹文子著書又漢書百官表曰内史周官秦因之掌治京師武帝更名曰京兆尹應劭曰河南尹所以治周地秦兼天下置三川守河洛伊地漢更名河南太守也丗祖徙都雒陽改爲尹余準切八


字頭: 馬
解釋:
說父曰怒也武也象頭髦尾四足之形尚書中𠋫曰稷爲大司馬釋名曰大司馬馬武也大揔武事也亦姓扶風人本自伯益之裔趙奢封馬服君後遂氏焉秦滅趙徙奢孫興於咸陽爲右内史遂爲扶風人又漢複姓五氏漢馬宫本姓馬矢氏功臣表有馬適育溝洫志有諫議大夫乗馬延年何氏姓苑云今西陽人孔子弟子有巫馬期風俗通有白馬氏莫下切七


字頭: 鳳
解釋:
爾雅曰鶠鳳其雌皇郭璞云瑞應鳥雞頭蛇頸燕頷[龜/龜]背魚尾五彩色髙六尺許孔演圖曰鳳爲火精說文曰神鳥也亦州在秦隴西郡地漢改雍州爲涼州魏其地沒蜀蜀平屬雍州本自白馬[𤣥/氏]羌所居晉爲仇池國後魏置固道郡又爲南岐州又改爲鳳州馮貢切二


字頭: 利
解釋:
吉也說文銛也亦州名華陽國志昔蜀王封弟於漢中号曰苴侯因命其邑曰葭萌秦滅蜀置巴蜀二郡先主改葭萌爲漢壽屬梓潼郡晉爲晉壽南齊分置東晉壽郡於烏奴今州城是又於其郡置西益州梁改爲黎州元帝又改爲利州又舎利獸名亦姓風俗通云漢有利乾爲中山相力至切八


字頭: 季
解釋:
昆季也又少也小稱也亦姓左傳魯有季友又漢複姓四氏晉有唐邑大夫季連齊有鬼方氏第六子名季連其後氏焉晉有祁邑大夫季瓜忽宋有季隨逢丗本云周有八士季隨季騧之後騧或作瓜又有魯大夫齊季窺昔齊公子季奔于楚楚遂号爲齊季氏居悸切二


字頭: 𥝋
解釋:
獸名說文曰周成王時州靡國獻𥝋人身反踵自𥬇𥬇即上脣掩其目食人北方謂之土螻爾雅曰狒狒如人被髮迅走一名梟羊俗謂之山都今交州南康山中有之郭璞讃云狒狒怪獸披髮握竹獲人則𥬇脣蔽其目終乃號咷反爲我戮扶[涕/沸]切二十四


字頭: 慕
解釋:
思慕又虜複姓二氏前燕錄云昔髙辛氏游於海濵留少子厭越以居北夷邑于紫蒙之野号曰東胡秦西▼西字當删▲漢之際爲匈奴所敗分保鮮卑山因山爲号至魏初莫護跋率部落入居遼西時燕代多冠步搖冠跋好之乃斂髮襲冠諸部因謂之步搖後音訛爲慕容焉跋孫涉歸進拜單于遵循華俗自云慕二儀之德繼三光之容以爲氏歸子廆據遼東稱王僭号燕後又有將軍慕輿虔


字頭: 衞
解釋:
護也垂也加也亦州名殷所都也本衞國爲翟所滅齊桓公伐翟遷衞于河南秦屬東郡魏文置朝歌郡晉爲汲郡東魏爲義州周武改爲衞州亦官名漢書曰衞尉秦官掌宫門衞屯兵又姓周文王子衞康叔之後國滅因氏焉出河東陳留二望又精衞鳥名山海經云狀如鳥白首赤喙其鳴目呼取西山木石以塡東海于歳切十三


字頭: 大
解釋:
小大也說文曰天大地大人亦大故大象人形又漢複姓五氏晉獻公娶大狐氏楚襄王時有黃邑大夫大心子成史記秦將軍大羅洪周禮大羅氏掌鳥獸者其後氏焉又大庭氏古天子之号其後氏焉又有大叔氏又虜複姓後魏末有南州剌史大野拔又虜三字姓周書蔡祐賜姓大利稽氏周末有尉回將軍大莫于𤣥章後魏書南方大洛稽氏後改爲稽氏徒蓋切八


字頭: 賀
解釋:
慶也擔也勞也加也亦姓出會稽河南二望本齊之公族慶封之後漢侍中慶純避安帝諱改爲賀氏又虜複姓九氏北俗謂忠貞爲賀若魏孝文以其先祖有忠貞之稱遂以賀若爲氏周書賀蘭祥傳曰其先與魏俱起有紇伏者爲賀蘭莫何弗因以爲氏賀拔勝傳云其先與魏俱出隂山代爲酋長北方謂土爲拔爲其揔有地土時人相賀因爲賀拔氏後自武川徙居河南也南燕録有輔國大將軍賀賴盧後魏書有賀葛賀婁賀[皃/兒]賀遂賀恱等氏胡箇切四


字頭: 相
解釋:
視也助也扶也仲虺爲湯左相漢書曰相國丞相皆秦官金印紫綬掌丞天子助理万物亦州名春秋時屬晉秦邯鄲郡地魏初以東部爲陽平郡西部爲廣平郡兼魏王都爲三魏後魏置相州取河亶甲居相之義周自故鄴移於安陽城也又姓後秦録有馮翊相雲作德獵賦又漢複姓三氏前趙録有偏將軍相里覽又務相氏廪君之姓也晉惠時空相機殺平南將軍孟觀息亮切又息良切一


字頭: 鄧
解釋:
國名周爲申國平王母申后之家戰國時地楚昭襄王取韓置南陽郡釋名曰[在南中/在中國之南]而居陽地故以爲名始皇三十六郡即其一焉隋以南陽爲縣改爲鄧州取鄧國名之又姓出南陽安定二望殷王武丁封叔父於河北是爲鄧侯後因氏焉徒亘切六


字頭: 劔
解釋:
釋名曰劒檢也所以防檢非常也廣雅曰龙泉太阿干將鏌鋣斷蛇魚腸純[鋼/鈞]燕支[葵偷/蔡倫]屬[陳/鹿]干隊堂谿墨陽巨闕辟閭並劒名也崔豹古今注云吳[太/大]皇帝有寶劒六一曰白虹二曰紫電三曰辟邪四曰流星五曰靑冥六曰百里列子云孔周有三劒一曰含光二曰承影三曰霄[陳/練]吳王賜子胥屬鏤之劒而死周穆王有錕鋙劒切玉如泥居欠切一


字頭: 秃
解釋:
說文云無髮也从人上象禾粟之形文字音義云蒼頡出見禿人伏於禾中因以制字又國語云史伯曰祝融之後八姓已董彭禿妘曹斟芉是也又虜複姓有禿髮氏其先壽闐之在孕其母胡掖氏因寢而産於被中[朝鮮/鮮卑]謂被爲禿髮因而姓焉禿髮烏孤以後魏元興元年稱王遷于樂都号涼及國滅入魏賜姓源氏他谷切五


字頭: 莫
解釋:
無也定也說文本模故切日[旦/且]冥也从日在茻中茻音莽又州名開元十三年改鄚州去邑亦姓楚莫敖之後又虜複姓五氏西秦録有左衞將軍莫者羖羝南涼州刺史莫侯悌眷後魏末有亂寇莫折念生又有莫輿氏莫盧氏又虜三字姓周太祖賜廣寧楊纂姓莫胡盧氏慕各切十六


字頭: 食
解釋:
飲食大戴禮曰食穀者智惠而巧古史考曰古者茹毛飲血燧人鑚火而人始裹肉而燔之曰炮及神農時人方食穀加米干燒石之上而食之及黃帝始有釜甑火食之道成矣又戲名博屬又用也僞也亦姓風俗通云漢有博士食[于/子]公河内人乗力切二


